Gigi Becali a anunțat cine este fotbalistul de la FCSB declarat netransferabil: ”Nici nu-i primesc la negocieri!”
Darius Olaru a impresionat în acest sezon la FCSB, însă căpitanul roș-albaștrilor are șanse mici să prindă un transfer important în această vară.
Gigi Becali: ”Nu e niciun risc să plece Olaru, nici nu-i primesc la negocieri!”
Gigi Becali a anunțat că nici nu ia în considerare să îl vândă în această vară pe Darius Olaru. Lunile trecute s-a vehiculat că Darius Olaru ar fi pe lista celor de la Genk și de la Anderlecht și s-a vorbit inclusive și despre un posibil interes al lui Rangers.
Patronul de la FCSB nu vrea însă să mai rateze o calificare în Champions League, iar pentru a face asta vrea să păstreze cât mai mulți jucători importanți pe care se poate baza, dar vrea să facă și câteva transferuri spectaculoase. Pe lista lui Gigi Becali se află printre alții Louis Munteanu și Denis Alibec.
Astfel, este exclus ca Darius Olaru să o părăsească în această vară pe noua campioană a României, iar Gigi Becali a anunțat că nu este dispus să negocieze cu niciun club pentru transferul căpitanului roș-albaștrilor.
”Nu e niciun risc să plece Olaru. La ora asta, nici nu-i primesc la negocieri. Pe arabi i-am primit la negocieri, pentru că eram obligat, că are Florinel Coman clauză. Dar nu primesc pe nimeni la negocieri la ora asta, ca să cumpere jucători de la mine”, a spus Gigi Becali, conform Fanatik.
Darius Olaru: ”Îmi place campionatul englez, dar și cele din Italia sau Spania!”
La începutul anului, Darius Olaru vorbea despre o posibilă despărțire de FCSB. Căpitanul echipei patronate de Gigi Becali declara că și-ar dori să ajungă în Premier League, însă a recunoscut că nu ar refuza o ofertă din Italia sau Spania.
”Mă văd câștigând campionatul în acest sezon și după vom vedea. Cât va fi nevoie de mine, voi da totul! Dacă voi ieși campion și-mi voi pune în cap să joc și la Euro, va fi un moment bun pentru mine.
Am auzit multe și din presă, dar și altele care nu s-au scris. Nu știu ce să spun. Aceste lucruri nu depind de mine și nu m-am gândit niciodată la o ofertă atunci când s-a scris.
Îmi place campionatul englez, dar știu că e foarte greu de ajuns acolo. Mi-ar plăcea și cele din Italia, Spania, orice”, spunea Darius Olaru în urmă cu câteva luni.
Urmăriți SPORT.RO și pe Google News